Greek Legal Document

Category: 324

Content:
Προεδρικό Διάταγμα 2000/139Καθορισμός των δημοσίων υπηρεσιών, στις οποίες διορίζονται χωρίς διαγωνισμό, όποιοι κρίνονται μη διοριστέοι σε θέση ισόβιου δικαστικού λειτουργού ή παύονται λόγω ανεπάρκειας. Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ Έχοντας υπόψη: 1. Τις διατάξεις του άρθρου 108 του Ν. 1756/1988, Κώδικας Οργανισμού Δικαστηρίων και Κατάστασης Δικαστικών Λειτουργών (Α~ 35), όπως οι παράγραφοι 1 και 3 αυτού αντικαταστάθηκαν και αναριθμήθηκαν αντιστοίχως με τα άρθρα 13, παράγραφοι 1 και 2, του Ν. 1968/1991 (Α~ 150), και 11, παράγραφος 7, του Ν. 2145/1993 (Α 88) και των νόμων 1586/86 και 2683/99. 2. Την υπ αριθ. 1107147/1239/0006/4-10-1996 (ΦΕΚ Β~ 922/7-10-1996) απόφαση του Πρωθυπουργού και του Υπουργού Οικονομικών Ανάθεση αρμοδιοτήτων Υπουργού Οικονομικών στους Υφυπουργούς Οικονομικών . 3. Το γεγονός ότι το παρόν διάταγμα δεν προκαλεί δαπάνη σε βάρος του κρατικού προϋπολογισμού. 4. Την 186/2000 γνωμοδότηση του Συμβουλίου της Επικρατείας, μετά από πρόταση των Υπουργών Εσωτερικών, Δημόσιας Διοίκησης και Αποκέντρωσης, Δικαιοσύνης και του Υφυπουργού Οικονομικών, αποφασίζουμε: Άρθρο 1 1. Διορίζονται χωρίς διαγωνισμό, στη γραμματεία των δικαστηρίων και εισαγγελιών ή σε οποιαδήποτε κεντρική δημόσια ή περιφερειακή υπηρεσία, στην οποία ζητούν το διορισμό τους, σε ανάλογη προς τα προσόντα τους θέση υπαλλήλου, αν κρίνονται, από το αρμόδιο Ανώτατο Δικαστικό Συμβούλιο ή Δικαστήριο, κατά περίπτωση, επαρκείς για τούτο, οι κατωτέρω: α~) Δόκιμος εισηγητής του Συμβουλίου Επικρατείας και του Ελεγκτικού Συνεδρίου, πάρεδρος πρωτοδικείου των πολιτικών και των τακτικών διοικητικών δικαστηρίων, πάρεδρος εισαγγελίας και δόκιμος ειρηνοδίκης, ο οποίος μετά τη συμπλήρωση της δοκιμαστικής του υπηρεσίας κρίνεται, από το οικείο Ανώτατο Δικαστικό Συμβούλιο, μη διοριστέος σε θέση ισόβιου δικαστικού λειτουργού. β~) Εισηγητής και πάρεδρος του Συμβουλίου Επικρατείας και του Ελεγκτικού Συνεδρίου, πρωτοδίκης, πρόεδρος πρωτοδικών και εφέτης των πολιτικών και των τακτικών διοικητικών δικαστηρίων και αντεισαγγελέας πρωτοδικών, εισαγγελέας πρωτοδικών και αντεισαγγελέας εφετών, ο οποίος κρίνεται μη προακτέος και παύεται, λόγω ανεπάρκειας. 2. Ο διορισμός των ανωτέρω πραγματοποιείται σε κενή οργανική θέση, του κλάδου και της κατηγορίας που αντιστοιχούν σε υπάλληλο, με τα ίδια τυπικά προσόντα, της υπηρεσίας στην οποία διορίζονται. 3. Για το διορισμό, με βάση τα οριζόμενα στην παράγραφο 2, ο ενδιαφερόμενος οφείλει να υποβάλει αίτηση στο Υπουργείο Δικαιοσύνης, εντός αποκλειστικής προθεσμίας ενός μηνός από την κοινοποίηση σ αυτόν της κατά την παράγραφο 1 αποφάσεως του αρμοδίου οργάνου, και να αναφέρει, κατά σειρά προτίμησης, τουλάχιστον τρεις υπηρεσίες, στις οποίες επιθυμεί το διορισμό του, με την προϋπόθεση ότι στις υπηρεσίες αυτές υπάρχει κενή οργανική θέση. Η αίτηση γίνεται υποχρεωτικά αποδεκτή εντός τριών μηνών από την υποβολή της. Το Υπουργείο Δικαιοσύνης, αμέσως μετά την υποβολή της αίτησης, με βάση τα τυπικά προσόντα του αιτούντος, ερευνά τις ανάγκες των υπηρεσιών της αρμοδιότητάς του και ζητεί στοιχεία από τις άλλες υπηρεσίες για τις οποίες έχει δηλώσει ο αιτών προτίμηση. Στη συνέχεια εφόσον η δήλωση προτίμησης αφορά άλλες Υπηρεσίες, διαβιβάζει την αίτηση στην υπηρεσία εκείνη, η οποία αντικειμενικώς εμφανίζει τη μεγαλύτερη ανάγκη σε προσωπικό της συγκεκριμένης κατηγορίας τυπικών προσόντων, προκειμένου να επιμεληθεί την πραγματοποίηση της διαδικασίας διορισμού. Σε περίπτωση που αρνηθεί η υπηρεσία αυτή να αποδεχθεί το διορισμό του αιτούντος, ο διορισμός γίνεται υποχρεωτικά σε οποιαδήποτε από τις υπηρεσίες επιλογής τούτου υπάρχει κενή οργανική θέση, κατά τη σειρά προτιμήσεώς του, εκτός εάν κατά το αυτό ημερολογιακό έτος διορίστηκε έτερος δικαστικός λειτουργός, που εμπίπτει στις περιπτώσεις (α), (β) της παραγράφου 1 του παρόντος άρθρου. Εάν δεν υπάρχει κενή οργανική θέση ο αιτών διορίζεται σε θέση η οποία συνιστάται ως προσωποπαγής. 4. Η ένταξη των ανωτέρω καθορίζεται αμέσως μετά το διορισμό τους, από το αρμόδιο συμβούλιο της υπηρεσίας στην οποία διορίζονται ανάλογα με τα προσόντα τους μέχρι του βαθμού Α~. Η σειρά κατάταξης και η εν συνεχεία εξέλιξή τους διέπεται από τις διατάξεις του Κώδικα Κατάστασης Δημοσίων Πολιτικών Διοικητικών Υπαλλήλων και του Κώδικα Δικαστικών Υπαλλήλων, κατά περίπτωση, όπως εκάστοτε ισχύουν. Το μισθολογικό κλιμάκιο, στο οποίο κατατάσσεται ο διοριζόμενος, καθορίζεται με βάση την προϋπηρεσία του, σύμφωνα με τις διατάξεις του Ν. 2470/1997 (Α~ 40). 5. Προκειμένου για αιτήσεις, που έχουν ήδη υποβληθεί, η τρίμηνος προθεσμία αρχίζει από τη δημοσίευση του παρόντος διατάγματος στην Εφημερίδα της Κυβερνήσεως. ~Αρθρο 2 Η ισχύς του παρόντος διατάγματος αρχίζει από τη δημοσίευσή του στην Εφημερίδα της Κυβερνήσεως. Στον Υπουργό Δικαιοσύνης αναθέτουμε τη δημοσίευση και εκτέλεση του παρόντος διατάγματος. Αθήνα, 12 Απριλίου 2000 Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ ΟΙ ΥΠΟΥΡΓΟΙ ΕΣΩΤΕΡΙΚΩΝ, ΔΗΜ. ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΥΦΥΠ. ΟΙΚΟΝΟΜΙΚΩΝ ΓΕΩΡΓΙΟΣ ΚΟΥΜΑΝΤΟΣ ΝΙΚΟΛΑΟΣ ΧΡΙΣΤΟΔΟΥΛΑΚΗΣ ΔΙΚΑΙΟΣΥΝΗΣ ΔΗΜ. ΓΟΥΡΓΟΥΡΑΚΗΣ